b'\n_START_ARTICLE_\nMatej Zemlji\xc4\x8d\n_START_SECTION_\n\xc5\xbdivljenjepis\n_START_PARAGRAPH_\nPrvo vidno vlogo je dosegel leta 2009, ko je \xc5\xa1e kot osnovno\xc5\xa1olec zaigral v filmu Gremo mi po svoje. Obiskoval je umetni\xc5\xa1ko smer Gimnazije Ljubljana, so\xc4\x8dasno pa je sodeloval s \xc5\xa0entjakobskim gledali\xc5\xa1\xc4\x8dem in impro zasedbo Fin\xc5\xbearjevi. Po maturi se je vpisal na \xc5\xa1tudij dramske igre na Akademiji za gledali\xc5\xa1\xc4\x8de, radio, film in televizijo. Pod mentorstvom Borisa Ostana, Vita Tauferja in Januzsa Kice je diplomiral s predstavama Se mi vsaj ni treba poljubljati, re\xc5\xbeiji Doriana \xc5\xa0ilca Petka ter Idomenej, v re\xc5\xbeiji Jana Krmelja. \xc5\xbde tekom \xc5\xa1tudija je sodeloval s slovenskimi gledali\xc5\xa1\xc4\x8di, med njimi SNG Dramo Ljubljana, Mestnim gledali\xc5\xa1\xc4\x8dem ljubljanskim, ter ostalimi projekti. Za vlogo Maksa v predstavi Predstava, ki gre na robe, v re\xc5\xbeiji Jureta Ivanu\xc5\xa1i\xc4\x8da, je prejel nagrado \xc5\xbdlahtni komedijant na Dnevih komedije 2019. Je najmlaj\xc5\xa1i prejemnik nagrade. _NEWLINE_Poleg vloge v filmu Gremo mi po svoje je zaigral tudi v ve\xc4\x8d kraj\xc5\xa1ih filmih ter kot glavni igralec v ve\xc4\x8dkrat nagrajenem filmu Posledice. Leta 2017 je igral v dru\xc5\xbeinski nadaljevanki \xc4\x8cesnovi, ki se je predvajala na Planet TV. _NEWLINE_Od decembra 2018 je \xc4\x8dlan igralskega ansambla Mestnega gledali\xc5\xa1\xc4\x8da ljubljanskega.'